Ռուբեն Քոչար

Ռուբեն Երվանդի Քոչար (), հայ կինոռեժիսոր, սցենարիստ։ Հայաստանի Հանրապետության արվեստի վաստակավոր գործիչ (2017)։

Կենսագրություն 
Ռուբեն Քոչարը ծնվել է 1953 թվականին Երևանում` ԽՍՀՄ ժողովրդական նկարիչ, քանդակագործ Երվանդ Քոչարի և գրականագետ Մանիկ Մկրտչյան-Քոչարի ընտանիքում։ Կինոռեժիսորի մասնագիտությունը ստացել է Երևանում, այնուհետև՝ Մոսկվայում. 1978 թվականին ավարտել է Երևանի գեղարվեստա-թատերական ինստիտուտի կինոռեժիսուրայի բաժինը, այնուհետև` Մոսկվայի Կինոյի և հեռուսատատեսության բարձրագույն դասընթացը։ Մասնագիտական գործունեությունը սկսել է 1975 թվականից, «Երևան» ստուդիայում։ 1983 թվականից Հայաստանի կինեմատոգրաֆիստների միության անդամ է։ 1993 թվականին Լոս Անջելեսում հիմնադրել է Հայկական Միջազգային Հեռուստատեսային Ցանցը (AITN) և այնտեղ հեռարձակվող ամենօրյա «Արփի» հեռուստաժամը։ 2003 թվականին հիմնել է «Երվանդ Քոչար» մշակութային հիմնադրամը, որի հիմնական նպատակն է հայ ժողովրդի մշակույթի պահպանումը, զարգացումը և տարածումն աշխարհի տարբեր երկրներում։

Մի շարք միջազգային կինոփառատոնների մրցանակակիր և պետական մրցանակների դափնեկիր է։ Զբաղվում է նաև գեղանկարչությամբ, մասնակցել է բազմաթիվ ցուցահանդեսների տարբեր երկրներում։ Բնակվում է Լոս Անջելեսում։

Ֆիլմեր 
Նկարահանել է բազմաթիվ գեղարվեստական, վավերագրական, երաժշտական ֆիլմեր, նաև՝ ֆիլմ-բալետներ։ Գեղարվեստական ֆիլմերից հայտնի են՝ 
 «Ավետիք», 1988
 «Հերոստրատ», 2001
 Արահետ, 2005
 «Մետամորֆոզ» 2008
 «Շղթա», 2009
 «Բանալի», 2010
 «Անունս Վիոլա է», 2013
Վավերագրական գործերից են՝
 «Երվանդ Քոչար», 1992
 «Քոչարի տարածական նկարչությունը», 2012
Երաժշտական ֆիլմերից՝ 
«Կվարտետ», 1985
 «Տուր ինձ թևեր», 1986
Ֆիլմ-բալետներից՝ 
 «Հեյ, ով կա այդտեղ», 1983
 «Հուշեր», 1984
 «Լիլիթ», 1986
 «Համլետ», 1996

Ծանոթագրություններ 

Հայ ռեժիսորներ
Հայ սցենարիստներ
1953 ծնունդներ
Մարտի 26 ծնունդներ
Երևան քաղաքում ծնվածներ
Երևանի պետական գեղարվեստաթատերական ինստիտուտի շրջանավարտներ
ՀՀ արվեստի վաստակավոր գործիչներ
Հայ կինոռեժիսորներ